Gedagte vir die dag: Die Here hou jou staande - Maroela Media
Gedagte vir die dag: Die Here hou jou staande
Psalm 94:18 – Wanneer my probleme my onderkry, het U my elke keer gehelp, Here. U sorg vir U kinders met u liefde!
As ŉ mens vakansie hou in die Kaap word jy soms met die ergste stormwinde gekonfronteer. Dis winde wat so hard waai dat jy omtrent van jou voete af gewaai word – en dis nie spreekwoordelik bedoel nie. So gebeur dit ook in die lewe dat daar omstandighede kan wees wat jou van jou voete slaan. Jy word rondgegooi soos in ŉ stormwind of soos in ŉ klein bootjie op ŉ stormsee. Dis dan wanneer die Here se onvoorwaarlike en reddende liefde ŉ realiteit is vir sy kinders. Dis dan wat Jesus as Immanuel ŉ werklikheid word vir elkeen wat in Hom glo. Dis dan dat jy weet Hy hou jou styf vas en niks kan jou uit sy hand uit ruk nie. Hy is die een wat jou regop hou, wat jou staande hou. Wat is jou moeilike omstandighede op die oomblik? Wat is die swaar wat jou aftrek? Wat is dit wat jy voel jou voete onder jou uitslaan? Weet dat jy na God kan draai. Weet dat Hy jou vashou en jou regop hou. Hy genees gebrokenes van hart en Hy maak die wat stukkende is weer heel.
As God sy enigste Seun vir ons prys gegee het, hoe kan Hy ons ooit in klein dingetjies in die steek laat. – Martin Luther
Gebed: Here, dankie dat ek U altyd kan vertrou. Dankie dat U altyd daar is om my regop te hou en my hand styf vas te hou.
Gedagte vir die dag: Jesus kom eendag sy kinders haal
Gedagte vir dag: Gelowiges gee smaak
petro · 6 jare gelede
Here, U ken my omstandighede. Help my Here sodat ek nie moedeloos sal raak nie, maar staande sal bly. Ek is swak, Here, help my, asseblief. Ek wil die regte voorbeeld vir my kinders ook stel, deur om nie moedeloos te raak nie. Net U kan help!